
referat fra møte i lokalt arbeidsmiljøutvalg ved avdeling øks 

fredag 28. februar 2003


Tilstede:

Bennedichte  C. R Olsen
Eva Groth Sitter,  for Brita Børve

Anne Elisabeth Juul Persbråten 
Knut Sverre Røang

(også sekretær)


Til møtet hadde LAMU invitert Sven Olav Hagen og Omnia. Hagen var med i møtet fram til kl. 13.40. Ominas representant Elisabeth Jensen var tilstede fra 14.30 til 15.05.

Dagsorden ble godkjent..

Sakene av interesse i forhold til Hagens tilstedeværelse ble tatt først. Hagen var til stede på sak 01/03, sak 02/03 (unntatt pkt. iii-v), sak 03/03 (unntatt pkt om evak. av f.h. studenter og pkt.iii) 

Referatet følger imidlertid den oppsatte dagsorden.

SAK 01/03: Kommunikasjon med HiOs tekniskseksjon, driftskontoret

Flere av sakene som er problematiske ved ØKS må innom driftskontoret for å bli løst. Dette var bakgrunnen for at LAMU invitere Hagen. 

Sven Olav Hagen redegjorde for det som var driftskontorets oppgaver i forhold til ØKS:

1) Oppfølging etter vernerunde

2) Daglig oppfølging, forefallende arbeid (indre vedlikehold av bygget)

3) Oppfølging av ventilasjonssystemet (utleier har ansvar for teknisk drift av systemet)

LAMU diskuterte hvordan en best kan sikre en god kommunikasjon mellom avdeling og driftskontoret, noe begge parter er interessert i. Det ble fra Hagens side uttrykt det dilemma som ligger i at flere av sakene ikke lar seg løse uten betydelige økonomiske innvesteringer. Slike saker vil ofte ta lang tid, også fordi mange instanser skal inn i bildert, blant annet byggets eier Olav Thon. 

Hvem som skal inn i bildet for å løse en sak, avhenger av sakens omfang (mht sakens vanskelighet og økonomi). 

Hva gjelder små reparasjoner:  Den generelle regel er at dette meldes til  vaktmester Terje Hansen pr. mail med cc til Magne Fjellstad. (terje.hansen@adm.hio.no  og      magne.fjellstad@adm.hio.no)

Sak 02/03: Årets vernerunde samt oppfølging fra tidligere møter

Knut Sverre hadde til møtet laget en foreløpig oversikt over avvik/ problemområder ved ØKS. Oversikten forelå meget kort tid etter runden, og gir et godt utgangspunkt for det videre arbeidet. På enkelte områder hadde han allerede fått arbeidet utført. I de fleste tilfelle krever sakene kontakt med andre instanser på HiO, og Knut Sverre var allerede i gang med å melde saker videre i systemet. 

Som tidligere er ventilasjonsproblemene/avdelingens inneklima det store problemfeltet. 

I tilknytning til vernerunden tok LAMU opp følgende punkter med Hagen:

a. Ventilasjonssystemet i P56

Ettersom ØKS ikke har en langsiktig kontrakt med Thon, kan det oppleves som lite hensiktsmessig å bruke mye penger til å forbedre ventilasjonssystemet. Samtidig går de fleste signaler i retning av at vi blir i P56 i flere år til. 

Pr. dd. er det satt av 1,5 mill. på budsjettet til utbedring. Når arbeidet konkret skal utføres, vil driftskontoeret bli koplet inn, men på nåværende tidspunkt har Hagen ikke fått saken på sitt bord. Det antas at den foreløpig ligger hos høgskoledirektøren.  Når planene for utbedring blir mer konkrete vil dette være et samarbeid mellom drift og budsjett.

Hva skal HiO dekke av utbedringer og hva bør Thon dekke?  Hvem tar den nødvendige kontakten med Thon for å få dette avklart?  Hvem har ansvar for en fremdriftsplan? Dette er spørsmål som snarest må avklares.

To klasserom har fått ekstra ventilasjonsvifte.  Dette gjelder X220 og X376.  Her er det også montert markiser. Diverse klager fra undervisningspersonale signaliserer at lokalene fortsatt er meget lite skikket til store studentkull.

Verneombudene påpeker at det snart må komme konkrete planer.  Det er uholdbart at tiden bare går. Det må antas at utbedring finner sted i sommer, og det er derfor viktig at det skisseres en plan raskt. Det må også avklares hvilke priorieteringer som blir tatt. LAMU ber direktøren informere om detaljene i planen i LAMUs neste møte. Det blir viktig at de ansatte blir informert om det forestående arbeidet.

b. Det mangler tidsbrytere på noen tekjøkken

Dersom ØKS skal forby bruk av kaffetraktere og vannkokere på kontorene må avdelingen ha et tilbud om et annet sted det er tillatt å benytte slike.  Det mangler tidsbrytere på noen tekjøkken.

Røang tar kontakt med Charles Ulriksen for å få montert manglende tidsbrytere.  Etter dette er det ikke tillatt med kaffetrakter og vannkoker på kontorene.  Alle må være med å påse at dette påbudet overholdes.  Det blir sendt ut informasjon om dette. 

c. Brannslokningsapparater/branninstruksen:

Det ble på vernerunden registrert at det ikke var mulig å se om brannslokningsapparatene var sjekket.  Det hadde ikke blitt kvittert for dette noe sted.  Videre hang det både gamle og nye branninstrukser om hverandre.  Vaktmester Hansen har ansvar for å sjekke brannslokningsapparater 1. gang pr. mnd. og melde dette til driftskontoret. Når det gjelder branninstruks har utleier, vaktmester og driftskontor ansvar for dette.

Saken følges opp av driftskontor. Dette skjer etter at Knut Sverre Røang har sendt melding om saken. Dette skjer når det endelige avviksskjemaet fra vernerunden er klart.

Oppfølging fra tidligere saker - Gamle saker:

Dessverre er det på årets avviksliste en rekke gjengangere, noe som indikerer at deler av arbeidet ikke har hatt den nødvendige framdriften.  Punktene i, ii og vi ble tatt opp mens Hagen var tilstede. 

i) Støy fra ventilasjonsanlegg på kontorer jfr. sak 16/02 og sak 28/02

På kontor X143 er det mye susing i ventilasjonssystemet.  Dette er et kontor som har stått ubenyttede, men skal taes i bruk nå.  Dette må rettes på før noen flytter inn.  Også på kontor X139 er det mye susing.  Det har ikke kommer melding om problemer av tilsvarende karakter andre steder. 

Hagen og Røang går befaring i uke 10 og bestemmer hvilke rom som skal utbedres i fht susing. Kontorene i Y-fløya (1. etasje) utgår, da adm. flytter ned i Z blokka i løpet av uke 11.

ii) Kateterbelysning – jfr sak 20/02 og sak 28/02: 

Det er i enkelte klasserom dårlig lys for undervisningspersonalet som skal forholde seg til et manus. Verneombudene har etterlyst tiltak for å bedre situasjonen. Sven Olav hagen informerte om at lys måles i LUX, det skal være 500 LUX på den bordplaten/kateret hvor en jobber/har sine papirer. Det er altså ikke 500 LUX fra taket. Hagen kunne fortelle at det er en relativ enkel affære å foreta en slik måling. 

Sven Olav Hagen tar stikkprøver på slik måling i klasserom, når han i uke 10 er på befaring (se pkt 1 ovenfor). Han tar forbehold for at utstyret er ledig på det aktuelle tidspunkt. Etter resultatene av disse målingene taes det en beslutning om ev. lys ved katetrene. Ledelsen sjekker da ut hvordan dette er løst andre steder.

iii) Lokalisering: 

Knut Sverre orienterte. Ingen bygg i Pilestredet Park er så langt tiltenkt ØKS. Lite nytt hva gjelder NKS. Videre vet vi at BI flytter til Nydalen i 2005.  Kanskje det kan bli flytting for oss i 2006 i beste fall.

iv) Reparasjoner i 3dje etasje: tidligere mail fra G. Jahren. Jfr. sak 32/02

Det var usikkert hva som hadde skjedd i sakens mht reparasjoner av toaletter i 3. etg. 

Vedtak: Hvis saken ikke er avsluttet, føres den opp på avviksskjema etter vernerunden, og følges opp på vanlig måte av HMS-ansvarlig.


v) Makuleringsmaskin – jfr sak 34/02

Knut Sverre informerte om at det i tilknytning med flytting av administrasjonen over i ny fløy, vil makuleringssystemet bli vurdert.

vi) Maling av eget kontor:

Både på forrige vernerunde og denne kom det fram ønsker fra noen ansatte om at deres kontorer burde males. Saken var tatt opp i LAMU, men saken var blitt utsatt i påvente av at direktøren skulle avklare spørsmålet. Sven Olav Hagen mente dette burde kunne løses, så sant det ikke var tale om mange kontorer slik at det ble store økonomiske uttellinger. Han informerte om at kontorer som skal males må følge fastlagt fargevalg.  Driftskontoret tar ansvar for dette.  Noen kontorer ser verre ut enn andre.   Knut Lundquist og  videreutdannings-sekreteriatet har meldt ønske om maling.  

Vedtak: Hagen og Røang går befaring på huset i uke 10 og avgjør hvilke kontorer som skal males.  Dette gjøres i sommerferien.  Vi kan også male kontorene selv men MÅ forholde oss til den fargekode som gjelder for kontoret. 

Sak 03/03: Etter systemrevisjonen

i) Fokus på brannvern

Brannklokker: Systemet med 2 brannklokkesystemer er tillatt fra brannvesenet.  Brannvesenet har i kontroll godkjent dette, selv om det ikke anses å være en god løsning. Sven Olav Hagen uttrykte at han langt fra anså dette som en tilfredsstillende løsning.

Hagen opplyste om  at brannalarmen  i Z-bygget ikke varslet brannvesenet.  Den ansatte må med andre ord selv tilkalle brannvesenet. Det Hagen informerte om  var helt ukjent for LAMUs medlemmer. Verneombudene ser dette som en uheldig løsning, og ser det som sterkt beklagelig  at en på en og samme avdeling har så  mange ulike ordninger. 

Det skal fortsatt arbeides med å få til en bedre brannsikring. Thon er bedt om å innhente anbud for felles anlegg. 

Brannøvelse: Rapporter i etterkant av brannøvelser viser at flere ansatte og studenter ikke forlater bygningen. Dette er uakseptabelt. Dersom ansatte eller studenter nekter å forlate lokalene ved brannøvelse skal etasjeansvarlig ikke bruke makt, men rapportere dette til brannvernansvarlig og ledelsen ved avdelingen.

4 av våre etasjeansvarlige har ikke gått på brannvernkurs.  Disse blir kalt inn på nytt.

Evakueringsplan for funksjonshemmede studenter:  På systemrevisjonen 19. februar ble det gjentatt at dette er en sak avdelingen meget raskt må få på plass. Saken vil bli tatt opp på neste LAMU-møte. 

Vedtak: Det må utarbeides en oversikt over samtlige rutiner i tilknytning til brann. Denne oversikten må alle ansatte bli gjort kjent med. Evakueringsplan for funksjonshemmede studenter må komme til en avslutning.


ii) Plan for arbeidet med ventilasjonsanlegget. 

Saken behandlet tidligere, under Hagens tilstedeværelse


iii) HMS-dokumentasjon og HMS-informasjon

Knut Sverre orienterte kort. Som saksbehandler for HMS ved ØKS, har han den faglige oppfølgingen av dokumentasjonen. HMS-håndboka blir jevnlig oppdatert. Han mener det gjenstår en del på HMS-dokumentasjonen.  Dette er det direktør og kontorsjef/drift som har ansvar for. Knut Sverre opplever at HMS- informasjonen er bra nok, men det var å beklage at det ikke lå noen informasjon om møtene i LAMU på avdelingens hjemmeside. Det forventes at all referater skal inn på nettet, men det hadde vært flere tekniske problemer som hadde gjort dette vanskelig. 

Sak 04/03 Arbeidet med det psykososiale arbeidsmiljø ved avdelingen.

Avdeling ØKS har i liten grad inkludert de psykososiale spørsmål i de årlige vernerundene. Det var ønsket om å gjøre noe på dette området som lå til grunn for LAMUs invitasjon av bedriftshelsetjenesten OMNIA. OMNIAs HMS-rådgiver Elisabeth Jensen holdt en kort, men poengtert orientering. Her følger kun noen få punkter:

Jensen ba oss avklare hva vi som avdeling har av

· rutiner knyttet til kriser

· rutiner knyttet til løsning av konflikter

· generelle velferdstiltak (for eks. fysisk aktivitet, samhørighetstiltak osv)

Jensen understreket følgende:

* Det psykososiale arbeidsmiljøet er ikke lett målbart.  Innbefatter en rekke ting, og de fysiske, det psykologiske og det sosiale kan ikke skilles fra hverandre i dette spørsmålet. 

*Det er en hjelp å ha bl.a. rutinebeskrivelse for krisehåndtering.  Viktig at alle kjenner til disse

*Ved konflikter er det ledelsens ansvar å løse disse.

*Konflikter bør løses på det laveste nivå, så sant dette er mulig.

*Velferdstiltak er av det gode

*Viktig med risikovurdering, som vernerunde, systemrevisjon, arbeidsmiljøundersøkelser, samtale med den enkelte ansatte, gruppesamtaler, interne sosiale tiltak osv.

Mer enn noe er ledelsens oppfølging av saker helt avgjørende

I møtet ble følgende punkter satt opp som sentrale momenter i arbeidsmiljøets psykososiale aspekt. Det er blant annet tale om

· mestring

· verdsetting

· tillit

· kontroll over eget arbeid så langt råd er

· menneskelig nærhet

I arbeidet med det psykososiale arbeidsmiljøet er det viktig å huske at det fysiske, psykologiske og sosiale henger sammen.

ØKS kan be OMNIA om hjelp i ft det psykososiale arbeidsmiljøet og oppfølging av dette ved behov. Omnias erfaring kan hjelpe oss med å følge opp denne delen av vernerunden – som heller ikke i år ble tatt på en behørig måte. 

Vedtak: ØKS må arbeide aktivt med det psykososiale arbeidsmiljøet. Det må jobbes planmessig med dette i tida framover. 

Sak 05/03: Evt.:

i) Neste møte må evaluere LAMUs funksjon. Bennedichte vil som utvalgsleder utarbeide et forslag til neste møte. LAMU ber direktøren gi en vudering av hvordan hun ser på LAMU i forhold til  bruk av ressurser. 

ii) Ikke mottatt sykefraværsstatistikk for 4.kvartal.  Vi har heller ikke behandlet det fra 3.kvartal.  

Neste LAMU-møte er tirsdag 13.mai kl.13.00-15.00 

Etterskrift: På møtet ble det fra så vel Sven Olav Hagen som verneombudene gitt ros til Knut Sverre Røang for hans raske oppfølging av saker, som gjorde at spørsmål som skulle ekspederes videre i systemet, raskt kom til den instans som hadde ansvaret for gjennomføring. 

